{"_id":"594e747d4f1c1bc1288b4716","slug":"junaid-stabbed-to-death-case-father-questioned-on-social-media-coverage","type":"feature-story","status":"publish","title_hn":"\u092e\u0940\u0921\u093f\u092f\u093e \u0915\u0947 '\u0938\u091a' \u0938\u0947 \u091c\u0941\u0928\u0948\u0926 \u0915\u093e \u092a\u0930\u093f\u0935\u093e\u0930 \u092a\u0930\u0947\u0936\u093e\u0928, \u092a\u093f\u0924\u093e \u092c\u094b\u0932\u0947- \u0938\u0940\u091f \u0938\u0947 \u0936\u0941\u0930\u0942 \u0939\u0941\u0906 \u0935\u093f\u0935\u093e\u0926, \u092c\u0940\u092b \u0915\u0939\u093e\u0902 \u0938\u0947 \u0906\u092f\u093e?","category":{"title":"Crime","title_hn":"\u0915\u094d\u0930\u093e\u0907\u092e ","slug":"crime"}}

ईएमयू में युवक की चाकुओं से गोदकर हत्या के मामले ने तूल पकड़ लिया है। सोशल मीडिया पर अनाप-शनाप खबरों से मृतक युवक जुनैद का परिवार बेहद नाराज है। यह नाराजगी शनिवार सुबह उस समय और बढ़ गई, जब मीडिया ने विवाद की जड़ बीफ को बताया। जिसपर परिजन बेहद नाराज दिखाई दिए। मृतक जुनैद के पिता जलालुद्दीन ने बताया कि बीफ नहीं, सीट को लेकर झगड़ा हुआ था, जो बाद में संप्रदाय को लेकर छींटाकशी में बदल गया।



पिता जलालुद्दीन ने बताया कि हमलावर बार-बार उनके बेटों की लिबास पर टिप्पणी कर रहे थे। एक हमलावर ने टोपी लेकर हवा में उछाली और पैरों तले रौंद दी। घर आकर उनके बेटे हाशिम ने बताया कि हमलावर नशे में लग रहे थे। पिता मीडिया में आ रही बीफ की अफवाहों को लेकर परेशान दिखाई दिए। वहीं, जुनैद की मां सायरा ने हत्यारों को फांसी देने की मांग की है।



ईएमयू में बृहस्पतिवार देर रात जुनैद की हत्या के बाद सियासत शुरू होते ही पुलिस-प्रशासन हरकत में आ गया है। शनिवार दोहपर बाद गांव में जगह-जगह पुलिस तैनात कर दी गई। पुलिसकर्मी गांव में हर गतिविधि पर नजर बनाए हुए हैं। दो साल पहले अटाली में हुए दंगों के बाद एक बार फिर सांप्रदायिक तनाव पुलिस-प्रशासन की परेशान का सबब न बन जाए, इसको ध्यान में रख एहतियात बरता जा रहा है।

शुक्रवार को तमाम कांग्रेसी नेता पीड़ित परिवार से मिलने खंदावली गांव पहुंचे थे। इसके बाद शनिवार को सीपीआईएम के वरिष्ठ नेताओं का प्रतिनिधिमंडल गांव में पहुंच गया। नेताओं की आवाजाही देख तमाम इलेक्ट्रॉनिक चैनलों की ओवी वैन गांव में आवाजाही कर रही हैं। हालांकि, पीड़ित परिवार और गांव के लोग शांति बहाली बनाए हुए हैं लेकिन सियासत जिस तरह बढ़ रही है उसको देखते हुए पुलिस-प्रशासन कोई जोखिम मोल लेना नहीं चाहता।



इसलिए शनिवार दोपहर गांव में पुलिस बल तैनात कर दिया गया। इसके अलावा कैली गांव के पास पुलिस ने बैरिकेट्स लगा दिए हैं ताकि हर आने-जाने वाले पर नजर रखी जा सके। एक एसीपी रैंक के पुलिस अधिकारी को मामले पर नजर बनाए रखने का जिम्मा दिया गया है। इसके अलावा सरकार की खुफिया एजेंसी भी मामले पर नजर बनाए है।